**ISebe leMfundo leNtshona Koloni: IPROGRAM YOKUPHUCULA INDLELA YOKUCINGA**

**I-*ClassDojo***

**Isahluko 1: UMojo ubhaqa ihlebo elingengqondo yakhe**

*…ihlebo eliya kuyitshintsha unaphakade indlela alijonga ngayo ihlabathi.*

Ibali lam liqala ngoMojo, igongqongqo elinobubele elalithanda isikolo, ngokukodwa iMathematika; kwade, ngenye imini, kwenzeka into embi – yokuba iingxaki zokusombulula izibalo kwiMathematika zangaphaya kokuqonda yaye akwabikho nto inentsingiselo. UMojo wayenengcinga eyayimphethe kakubi. Wayengaziboni ekrelekrele esikolweni! Kukhangeleka ngathi eyona nto ekwakufuneka eyenzile, yayikukupakisha izinto zakhe emke unaphakade.

Kanye emva koko weva umhlobo wakhe, uKatie, ehleka.

 “Mojo, akunakusuka unikezele nje,” watsho.

 “Andinayo enye indlela, Katie,” watsho uMojo, “zinto zimbini, usenokuba uzelwe ukrelekrele okanye ungenjalo, yaye ndiyayiqonda ukuba andinjalo.”

“Mojo, ayisebenzi ngolo hlobo,” watsho uKatie, “nabani na angakrelekrele; kufuneka nje wena wenze into ngaloo nto.”

“Leyo yeyona nto ibubudenge kwendakha ndaziva,” watsho uMojo.

“Asibobudenge, yisayensi”, watsho uKatie, “Oososayensi abajongene nezengqondo nemithambo-luvo bayifundile ingqondo babhaqa elona hlebo limangalisayo... elokuba ingqondo yakho injengesihlunu. Xa uzama izinto ezingumngeni, ezinjengezibalo zeMathematika ezintsonkothileyo, unika ingqondo yakho umsebenzi ofuna ukuba isebenze, nanto leyo ekwenza ukuba ube krelekrele.”

“O, ingaba iyinyaniso loo nto? wabuza uMojo.

“Ngokuqinisekileyo,” watsho uKatie, “kufana nangokuya wawulusana. Wawungakwazi kuthetha, kodwa waqhubeka uzama, usebenzisa ingqondo yakho kwade ngenye imini kwenzeka ukuba ukwazi.”

UMojo wayengakukholelwa oko wayekuva ngeendlebe zakhe. Ukuba ingqondo yakho ibinjengesihlunu kanye, ingaba loo nto ithetha ukuba nabani na wayenokuba krelekrele? Wajika eza kubuza uKatie, kodwa kwathi kanye ngelo xesha kwanyanzeleka ukuba makaye kwiklasi elandelayo.

Kodwa mhlawumbi ungawuphendula umbuzo kaMojo. Wena ucinga ntoni? Ingaba uMojo unako ukuba krelekrele? Ithini into ngawe malunga noku?

Mmmm, lowo ngumbuzo onika umdla ngenene.

**Isiphelo**